2. napirend
		E l ő t e r j e s z t é s

Mindszentkálla Község Önkormányzata Képviselő-testületének                                                               2025. július 2-án tartandó rendkívüli ülésére

[bookmark: _Hlk192768122][bookmark: _Hlk46302921]Tárgy:	 Mindszentkálla településtervének (3281 E-Tér azonosítójú) (általános eljárás) elfogadása

                                                                                   Jogszabállyal nem ellentétes

       Előterjesztő					           dr. Szabó Tímea címzetes főjegyző

Tisztelt Képviselő-testület!

Mindszentkálla Község Önkormányzata Képviselő-testülete 52/2021. (XI.04.) határozatával döntött a településrendezési eszközök felülvizsgálatáról, új településterv készítéséről. 

Az Önkormányzat az E-TÉR felületen keresztül lefolytatta az egyeztetést, megkérte az érintett államigazgatási szervek véleményét az elkészített településterv tervezetével kapcsolatban.
2023. november 30-án, majd 2024. április 24. napján lakossági fórum került megtartásra, melyet követően az érintettek írásbeli észrevétellel élhettek.
A Képviselő-testület a beérkezett véleményekről, az egyeztetési eljárás lezárásáról 121/2024. (XII.04.) határozatával döntött, mely jelen előterjesztés mellékletét képezi.

Tekintettel arra, hogy az államigazgatási szervek véleményének 6 hónapos érvényességi ideje lejárt, így a véleményezési eljárást meg kellett ismételni. Mivel az E-TÉR rendszerben az ismételt véleményezésre nincs lehetőség, így hivatali kapun keresztül történt az érintett hatóságok megkeresése, a partnerségi eljárás keretében a lakossági fórumot is ismételten meg kellett hirdetni, melyre 2025. február 19-én került sor. Ez a megismételt véleményezési szakasz a 39/2025. (III.18.) számú határozattal lezárásra került. 

Fentieket követően megkeresésre került a Veszprém Vármegyei Kormányhivatal Állami Főépítészi Iroda az E-TÉR felületen keresztül, melynek során kérelmezte az Önkormányzat a településterv vonatkozásában a záróvélemény kiadását.

A 2025. május 5-én megküldött záró szakmai véleményében az Állami Főépítész a Mindszentkálla, 197. hrsz.-ú telken történt területfelhasználás változás (zöldterületből falusias lakóterület) miatt újabb véleményezés lefolytatását kérte. A véleményezés egy egyeztető tárgyalás keretén belül zajlott Mindszentkállán, 2025. június 10-én. Az egyeztető tárgyaláson képviseltette magát a Veszprém Vármegyei Kormányhivatal Állami Főépítészi Iroda és a Balaton-felvidéki Nemzeti Park Igazgatósága, valamint a Tapolcai Rendőrkapitányság. Az egyeztetésről készült feljegyzés jelen előterjesztés mellékletét képezi. A feljegyzésben szereplő javításokat a Tervező a tervdokumentációban megtette. 
Azon államigazgatási szervek, akik az egyeztetésen nem vettek részt, a településtervvel kapcsolatosan írásbeli nyilatkozatot tehettek. A beérkezett nyilatkozataikban kifogást nem emeltek. 
Az ismételt véleményezési eljárást követően az Állami Főépítész megkeresésre került az egyeztető tárgyaláson elhangzott módosításokkal átdolgozott tervdokumentációval záró vélemény kiadása érdekében. Az Állami Főépítész 2025. június 24-én megküldte az Önkormányzat részére a záróvéleményét, mely jelen előterjesztés mellékletét képezi.
Az Állami Főépítész véleményében az alábbi javaslatot tette:
„Javaslom a HÉSZ-tervezet 3. mellékletének 2. oldalán a fejlécet pontosítani, ott hiányzik a „különleges beépítésre szánt terület” megnevezés.
Javaslom továbbra is az Lf jelű falusias lakóterület építési övezetben a maximálisan kialakítható telekterületet is meghatározni, annak érdekében, hogy a település ezen építési övezettel lehatárolt részein a kialakuló telkek nagysága, terjedelme, valamint azok beépítése a meglévő, már kialakult utcaképhez és telekstruktúrához illeszkedjen.”
A melléklet javítását a tervező elvégezte. A maximálisan kialakítható telekterület meghatározását – mely nem kötelezően alkalmazandó szabályozási elem az építési szabályzatban- a település szerkezetére, kialakult struktúrájára tekintettel nem tartja indokoltnak.
A településfejlesztési tervet határozattal, a helyi építési szabályzatot rendelettel kell a Képviselő-testületnek elfogadnia.
A településfejlesztési terv, valamint a helyi építési szabályzat mellékleteivel együtt jelen előterjesztés mellékletét képezi.
Előzetes hatásvizsgálat
a jogalkotásról szóló 2010. évi CXXX. törvény 17.§ (1) bekezdése alapján

A jogalkotásról szóló 2010. évi CXXX. törvény 17. §-a szerint a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. 
A hatásvizsgálat során vizsgálni kell
a) a tervezett jogszabály valamennyi jelentősnek ítélt hatását, különösen
aa) társadalmi, gazdasági, költségvetési hatásait,
ab) környezeti és egészségi következményeit,
ac) adminisztratív terheket befolyásoló hatásait, valamint
b) a jogszabály megalkotásának szükségességét, a jogalkotás elmaradásának várható következményeit, és
c) a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet címe: Mindszentkálla Község Önkormányzata Képviselő-testületének .../.... (...) önkormányzati rendelete a helyi építési szabályzatról
Társadalmi-gazdasági hatása:	meghatározza a település építési övezeteit, az azokban érvényes építési szabályokat, az azokban kialakítható rendeltetéseket – ezáltal befolyásolja az ott folytatható tevékenységeket 
Költségvetési hatása: A tervek elkészítéséért a tervező részére szerződésben megállapított díj az eljárás során több részletben kifizetésre került. 
Környezeti, egészségi következményei: a településtervben meghatározott övezetek, építési szabályok meghatározzák az épített környezet jövőbeni alakulását, és hatással vannak a természeti környezet alakulására is. 
Adminisztratív terheket befolyásoló hatása: van, az elfogadott településszerkezeti eszközöket közzé kell tenni, az érintett államigazgatási szervek, állami főépítész, Lechner Tudásközpont részére meg kell küldeni, a Dokumentációs Központ részére át kell adni – mindezeket a Hivatal biztosítja 
Egyéb hatása:	az építési övezetek, építési szabályok, létesíthető rendeltetések kihatással vannak a település jövőképére, fejlődésének irányára.   
A rendelet megalkotásának szükségessége: jogszabályi, rendeletalkotási kötelezettségnek való megfelelés; valamint a rendezett településkép, épített környezet érdekében a létesíthető épületekre, építményekre vonatkozó szabályok megalkotása.
A rendelet megalkotása elmaradása esetén várható következmények: Az Önkormányzat több ízben törvényességi felhívást kapott a jogalkotási kötelezettség elmulasztása miatt, így a rendelet megalkotásának elmaradása mulasztásban megnyilvánuló törvénysértést eredményez. Ezen túl a vonatkozó szabályok hiányában továbbra is az illeszkedés szabályai lesznek alkalmazandóak. 
A rendelet alkalmazásához szükséges feltételek: 	- személyi: a Hivatal biztosítja
- szervezeti: nincs.
- tárgyi: nincs
- pénzügyi: nincs. 

Kérem a Tisztelt Képviselő-testületet, hogy az előterjesztést megvitatni, döntésüket meghozni szíveskedjenek.

Határozati javaslat: 


MINDSZENTKÁLLA KÖZSÉG ÖNKORMÁNYZATA
KÉPVISELŐ-TESTÜLETÉNEK
…./ 2025. (…) határozata

Településfejlesztési tervről

Mindszentkálla Község Önkormányzata Képviselő-testülete áttekintette és megtárgyalta az Veszprém Vármegyei Kormányhivatal Állami Főépítészi Iroda által kiadott záró szakmai véleményét, melyben tett javaslatok vonatkozásában a 3. melléklet 2. oldalának javításával egyetért, a maximálisan kialakítható telekméret szabályozására tett javaslatát nem tartja indokoltnak. 

A település új Településtervére vonatkozóan Mindszentkálla Község Önkormányzata Képviselő-testülete a magyar építészetről szóló 2023. évi C. törvény 22. §-a alapján az előterjesztés szerint elfogadja Mindszentkálla Településfejlesztési tervét. 

Felelős: Csombó Zoltán polgármester
Határidő: folyamatos









